Atodiad

4

# C5 Polisi Diogelwch Ar-lein Ysgol – Deallusrwydd Artiffisial Cynhyrchiol (AI cynhyrchiol) mewn Ysgolion

**Templed polisi newydd ac ychwanegol - Mawrth 2025**

Rhagarweiniad

Mae’r [South West Grid for Learning Trust](https://swgfl.org.uk/) (SWGfL) yn elusen sydd wedi bod ar flaen y gad yn helpu ysgolion gyda diogelwch ar-lein ers 20 mlynedd a chaiff ei chydnabod fel [arweinydd byd-eang mewn arloesi ym maes diogelwch ar-lein](https://swgfl.org.uk/magazine/swgfl-listed-as-one-of-the-most-innovative-online-safety-companies-in-uk/)

# Wrth i ddeallusrwydd artiffisial cynhyrchiol (y cyfeirir ato o hyn ymlaen fel ‘AI cynhyrchiol’) ddal i ddatblygu a dylanwadu ar y byd lle'r ydym yn byw, mae ei rôl mewn addysg hefyd yn datblygu. Ar hyn o bryd defnyddir AI cynhyrchiol mewn 3 phrif ddimensiwn mewn ysgolion: cymorth i ddysgwyr, cymorth i athrawon a gweithrediadau ysgolion; ac mae’n hanfodol sicrhau ei fod bob amser yn cael ei ddefnyddio’n ddiogel, yn foesegol ac yn gyfrifol.

# Mae tystiolaeth yn dod i’r amlwg o fanteision AI cynhyrchiol i wneud y broses ddysgu yn fwy personol a symleiddio tasgau gweinyddol, ond ar yr un pryd mae’n codi pryderon ynghylch diogelu data, defnydd moesegol, a pharodrwydd athrawon i integreiddio adnoddau AI cynhyrchiol yn y dosbarth.

# Mae'r ddeialog barhaus hon yn adlewyrchu’r gydnabyddiaeth bod gan AI cynhyrchiol y potensial i weddnewid addysg, ochr yn ochr â’r angen i’w weithredu’n ofalus er mwyn gwarchod lles dysgwyr a hyrwyddo canlyniadau teg. Mae’r ystyriaethau hyn yn creu llwybr ar gyfer gwreiddio AI cynhyrchiol mewn ysgolion, gan ganolbwyntio ar hyfforddiant i athrawon, canllawiau moesegol, a meithrin cymhwysedd digidol ymysg dysgwyr.

Sut i Ddefnyddio’r Templed hwn

Crëwyd y ddogfen hon fel templed ar gyfer arweinwyr ysgol i’w helpu i greu eu polisi AI cynhyrchiol eu hunain.

Yn y templed hwn, mae'r adrannau sy’n cynnwys gwybodaeth neu arweiniad mewn GLAS. Rhagwelir y byddai ysgolion yn tynnu’r adrannau hyn o’u dogfen bolisi derfynol, er mai penderfyniad i’r grŵp sy’n creu’r polisi fydd hynny.

*Pan fo adrannau yn y templed wedi’u hysgrifennu mewn ITALIG rhagwelir y bydd ysgolion eisiau ystyried a ddylid cynnwys neu hepgor yr adran neu’r datganiad hwnnw o’u polisi terfynol.*

**Awgrymir y dylai'r adrannau sydd mewn print TRWM fod yn rhan hanfodol o bolisi diogelwch yr ysgol.**

Cefndir Deddfwriaethol a Dogfennau Allweddol

Mae Deddf Diogelwch Ar-lein y DU 2023 wedi’i chynllunio i wneud y rhyngrwyd yn fwy diogel, yn enwedig i blant a defnyddwyr agored i niwed, drwy reoleiddio cynnwys ar-lein a dal cwmnïau technoleg i gyfrif am ddeunydd niweidiol. Ofcom yw’r rheoleiddiwr diogelwch ar-lein yn y DU ac mae’n gyfrifol am gyhoeddi codau ymarfer a chanllawiau ar sut gall cwmnïau gydymffurfio â’u dyletswyddau. Pan fydd AI cynhyrchiol yn cynnwys data personol, bydd y ddeddfwriaeth diogelu data yn dod i rym felly Swyddfa’r Comisiynydd Gwybodaeth (ICO) yw’r rheoleiddiwr perthnasol. Mae gan yr ICO ganllawiau defnyddiol ar-lein am [agweddau diogelu data wrth ddefnyddio deallusrwydd artiffisial](https://ico.org.uk/for-organisations/uk-gdpr-guidance-and-resources/artificial-intelligence/). Mae Llywodraeth y DU wedi ei gomisiynu i lunio cod ymarfer statudol ar Dechnolegau Addysg. Hefyd, mae [Cod Plant yr ICO](https://ico.org.uk/for-organisations/uk-gdpr-guidance-and-resources/childrens-information/childrens-code-guidance-and-resources/) yn gosod safonau statudol y mae’n rhaid i ddarparwyr gwasanaethau ar-lein i blant eu cyflawni.

Nid oes deddfwriaeth benodol i’w chael ar hyn o bryd ynghylch defnyddio AI cynhyrchiol mewn ysgolion, ond mae canllawiau wedi cael creu a chânt eu diweddaru’n rheolaidd wrth i’r dechnoleg ddatblygu. Efallai y bydd ysgolion yn dymuno troi at yr adnoddau canlynol:

* [Deallusrwydd artiffisial cynhyrchiol ym maes addysg – cyfleoedd ac ystyriaethau i ysgolion a lleoliadau](https://hwb.gov.wales/canolfan-cymorth/safonau-digidol-addysg/deallusrwydd-artiffisial-cynhyrchiol-mewn-addysg/)
* [Deallusrwydd Artiffisial Cynhyrchiol: cadw dysgwyr yn ddiogel ar-lein](https://hwb.gov.wales/cadwn-ddiogel-ar-lein/ai-cynhyrchiol/ai-cynhyrchiol-cadw-dysgwyr-yn-ddiogel-ar-lein/)
* [Modiwl hyfforddiant ar-lein Sylfeini AI](https://hwb.gov.wales/repository/resource/1ffd7be8-fbb4-4ac2-9442-1ff9e25ffdd5/overview)
* [Hwb - Beth yw deallusrwydd artiffisial: fideo a gynhyrchwyd gan Gydweithrediad Cymru ar gyfer dylunio dysgu](https://hwb.gov.wales/search/undefined/repository/resource/37e6f4e8-8b29-4f75-8abb-923f900fa5a3/overview)
* [Map AI - GOV.UK (Saesneg yn unig)](https://www.gov.uk/government/publications/ai-roadmap?utm_source=chatgpt.com)
* [Cynllun Gweithredu ar Gyfleoedd AI (Llywodraeth y DU) (Saesneg yn unig)](https://www.gov.uk/government/publications/ai-opportunities-action-plan/ai-opportunities-action-plan)
* [Adroddiad Ein Gwlad Ar-lein Ofcom 2024](https://www.ofcom.org.uk/cy/media-use-and-attitudes/online-habits/online-nation/?language=cy)
* [Deddf Deallusrwydd Artiffisial yr UE 2024 - Crynodeb 4 pwynt lefel uchel defnyddiol o ystyriaethau (Saesneg yn unig)](https://artificialintelligenceact.eu/high-level-summary/)
* [Fframwaith Cymhwysedd AI UNESCO ar gyfer Myfyrwyr (Canllaw) (Saesneg yn unig)](https://unesdoc.unesco.org/ark%3A/48223/pf0000391105#:~:text=The%20UNESCO%20AI%20competency%20framework%20for%20students%20aims,AI%20techniques%20and%20applications%2C%20and%20AI%20system%20design.)
* [Fframwaith Cymhwysedd AI UNESCO ar gyfer Staff (Canllaw)(Saesneg yn unig)](https://unesdoc.unesco.org/ark%3A/48223/pf0000391104)
* [Diogelu data mewn ysgolion - Deallusrwydd artiffisial (AI) a diogelu data mewn ysgolion - Canllawiau - GOV.UK (Saesneg yn unig)](https://www.gov.uk/guidance/data-protection-in-schools/artificial-intelligence-ai-and-data-protection-in-schools)
* [Canllawiau ar AI a diogelu data | ICO](https://ico.org.uk/for-organisations/uk-gdpr-guidance-and-resources/artificial-intelligence/guidance-on-ai-and-data-protection/#:~:text=The%20Guidance%20on%20AI%20and%20Data%20Protection%20has,new%20technologies%20while%20protecting%20people%20and%20vulnerable%20groups.)
* [Beth ydy data personol? | ICO](https://ico.org.uk/for-organisations/uk-gdpr-guidance-and-resources/personal-information-what-is-it/what-is-personal-data/what-is-personal-data/)
* [AI a seiberddiogelwch: beth sydd angen i chi ei wybod - NCSC.GOV.UK](https://eur01.safelinks.protection.outlook.com/?url=https%3A%2F%2Fwww.ncsc.gov.uk%2Fguidance%2Fai-and-cyber-security-what-you-need-to-know&data=05%7C02%7CKate.Rothwell%40gov.wales%7C6caf1166323c403350af08dd5fcb479d%7Ca2cc36c592804ae78887d06dab89216b%7C0%7C0%7C638772048867039445%7CUnknown%7CTWFpbGZsb3d8eyJFbXB0eU1hcGkiOnRydWUsIlYiOiIwLjAuMDAwMCIsIlAiOiJXaW4zMiIsIkFOIjoiTWFpbCIsIldUIjoyfQ%3D%3D%7C0%7C%7C%7C&sdata=z9Qr0ieW4UN00ax8Ip2eU6d9U3WY3o5yvSEbTM14QYA%3D&reserved=0)

Cyd-destun

Mae AI cynhyrchiol yn gam trawsnewidiol ymlaen mewn technoleg, gan alluogi peiriannau i greu testun, delweddau, sain a fideo a hynny gyda chywirdeb a chreadigrwydd rhyfeddol. Yn deillio o ddatblygiadau mewn dysgu peirianyddol, mae modelau cynhyrchiol fel GPT (*Generative Pre-trained Transformer*) a DALL-E yn defnyddio setiau data helaeth i ddeall a chynhyrchu cynnwys sy’n dynwared mynegiant dynol. Er mai ymdrin â thestun oedd y modelau hyn i ddechrau, maent bellach wedi datblygu i fod yn fodelau aml-ddull, gan integreiddio a phrosesu gwahanol fathau o ddulliau mewnbynnu, fel testun a delweddau, i gynhyrchu allbynnau cydlynol.

Ers ymddangosiad cyntaf systemau cynnar fel GPT-2 gan OpenAI yn 2019, mae'r maes wedi datblygu’n gyflym iawn, gan esgor ar gyfleoedd ym myd addysg a chodi ystyriaethau hollbwysig ar yr un pryd ynghylch moeseg, preifatrwydd data, a mynediad cyfartal.

Yn ôl [Adroddiad Ein Gwlad Ar-lein Ofcom 2024](https://www.ofcom.org.uk/cy/media-use-and-attitudes/online-habits/online-nation/?language=cy) mae mwy na 50% o blant wedi defnyddio adnoddau AI cynhyrchiol yn ystod y flwyddyn diwethaf. Mae pobl ifanc 13-15 oed yn fwy tebygol o ddefnyddio deallusrwydd artiffisial (66%) na’r rheini sy’n 8-12 oed (46%) a gan gyfuno’r ddau grŵp oedran, mae dros hanner (53%) wedi defnyddio deallusrwydd artiffisial i’w helpu i wneud gwaith cartref. Mae plant yn defnyddio deallusrwydd artiffisial at amrywiaeth eang o ddibenion gan gynnwys dod o hyd i wybodaeth, creu delweddau/fideos, chwilio am gyngor a chrynhoi testun. Yr adnodd mwyaf poblogaidd ymysg y grŵp oedran 8-15 oed ydy ChatGPT (37%) yna Snapchat My AI (30%).

Mae’n rhaid i ysgolion nawr droedi’r dirwedd hon yn ofalus, gan greu polisïau sy’n harneisio manteision AI cynhyrchiol ar gyfer creadigrwydd a dysgu gan roi blaenoriaeth ar yr un pryd ddiogelu data a diogelwch a llesiant dysgwyr.

Polisi ar ddefnyddio Deallusrwydd Artiffisial Cynhyrchiol (AI cynhyrchiol) mewn Ysgolion

### Datganiad o fwriad

Mae technoleg Deallusrwydd Artiffisial (AI) eisoes yn cael ei defnyddio'n eang mewn amgylcheddau masnachol ac mae’n dod yn fwyfwy cyffredin ym myd addysg. Rydym yn cydnabod bod integreiddio adnoddau AI cynhyrchiol mewn addysg yn rhoi inni lawer o gyfleoedd, gan gynnwys y potensial i wella profiadau addysgol a helpu staff gyda rhai tasgau gweinyddol. Fodd bynnag, wrth eu defnyddio, mae’n rhaid rhoi blaenoriaeth i ddiogelwch, cyfrifoldeb, moeseg, ymddiriedaeth, diogelu data a chynwysoldeb.

Rydym hefyd yn sylweddoli bod i systemau AI cynhyrchiol eu risgiau eu hunain, ond bod modd lliniaru’r rhain drwy ein polisïau a’n gweithdrefnau presennol, gan ddiwygio’r rhain yn ôl yr angen i roi sylw i’r risgiau hyn.

Byddwn yn addysgu staff a dysgwyr am sut i ddefnyddio AI cynhyrchiol mewn ffordd ddiogel a moesegol, gan eu paratoi ar gyfer dyfodol lle mae technolegau deallusrwydd artiffisial yn debygol o chwarae rhan gynyddol.

Fel bob amser, diogelu staff a dysgwyr fydd yn flaenllaw yn ein polisi a’n hymarfer.

### Polisïau cysylltiedig

Dylid darllen y polisi hwn ar y cyd â pholisïau eraill yr ysgol:

* Polisi Diogelu Data
* Polisi Disgyblu staff a chodau ymddygiad
* Polisi ymddygiad
* Polisi gwrth-fwlio
* Polisi diogelwch ar-lein
* Cytundebau Defnydd Derbyniol
* *Polisïau’r Cwricwlwm*
* Ychwanegwch unrhyw bolisïau eraill a allai fod yn berthnasol

### Datganiadau Polisi

* Mae'r ysgol yn cydnabod manteision posibl defnyddio AI cynhyrchiol mewn cyd-destun addysgol - gan gynnwys gwella dysgu ac addysgu, gwella prosesau gweinyddol, rheoli llwyth gwaith, a pharatoi staff a dysgwyr am ddyfodol y bydd technoleg deallusrwydd artiffisial yn rhan annatod ohono. Anogir staff i ddefnyddio adnoddau sy’n seiliedig ar AI cynhyrchiol i’w helpu gyda’u gwaith lle bo hynny’n briodol, o fewn y fframweithiau isod ac mae gofyn iddynt fod yn broffesiynol-gyfrifol ac atebol am y maes hwn o’u gwaith.
* **Byddwn yn cydymffurfio â’r holl ddeddfwriaeth a'r canllawiau perthnasol, gan gyfeirio at y canllawiau yn Cadw Dysgwyr yn Ddiogel.**
* **Byddwn yn rhoi hyfforddiant perthnasol i staff** *a llywodraethwyr* **ar fanteision defnyddio AI cynhyrchiol, sut gellir ei ddefnyddio a’r risgiau posibl. Byddwn yn helpu staff i weld pa anghenion hyfforddi a datblygu sydd ganddynt er mwyn eu galluogi i fanteisio ar gyfleoedd perthnasol**.
* **Byddwn yn ceisio cynnwys gwersi am AI cynhyrchiol fel y bo’n briodol yn arlwy'r cwricwlwm, gan helpu dysgwyr i ddeall sut mae AI cynhyrchiol yn gweithio, beth yw ei fanteision, ei risgiau a’i effeithiau moesegol a chymdeithasol posibl. Mae'r ysgol yn cydnabod pwysigrwydd paratoi dysgwyr drwy roi iddynt y wybodaeth, y sgiliau a’r strategaethau i allu defnyddio adnoddau AI cynhyrchiol yn gyfrifol.**
* **Fel y nodir yn y cytundeb defnydd derbyniol gan staff, bydd staff yn cael eu cefnogi i ymgysylltu ag adnoddau AI cynhyrchiol yn gyfrifol, gan sicrhau bod data personol a sensitif yn cael ei ddiogelu.**
* **Bydd staff bob amser yn sicrhau bod adnoddau AI cynhyrchiol a ddefnyddir yn cydymffurfio â GDPR y DU a rheoliadau diogelu data eraill, gan wirio gyda’r Swyddog Diogelu Data fod yr adnoddau’n cydymffurfio â safonau a osodwyd gan Swyddfa’r Comisiynydd Gwybodaeth (ICO) cyn eu defnyddio ar gyfer gwaith sy’n ymwneud â’r ysgol.**
* **Bydd gofyn i'r holl staff ystyried yn ofalus cyn defnyddio unrhyw adnodd AI cynhyrchiol a gofyn am farn uwch arweinwyr wrth wneud penderfyniadau ynghylch ei ddefnydd.**
* **Dylai staff bob amser ddefnyddio cyfrifon a ddarperir gan yr ysgol at ddibenion gwaith. Mae’r cyfrifon hyn wedi cael eu ffurfweddu i gydymffurfio â gofynion diogelwch a goruchwyliaeth y sefydliad, gan leihau’r risg y bydd rheolau data’n cael eu torri.**
* **Byddwn yn diogelu gwybodaeth sensitif. Ni fydd ysgolion nac ymarferwyr yn mewnbynnu unrhyw ddata personol, data dysgwyr neu wybodaeth sensitif neu gyfrinachol arall i adnoddau AI cynhyrchiol.**
* **Bydd yr ysgol yn sicrhau, pan gaiff AI cynhyrchiol ei ddefnyddio, na fydd yn tramgwyddo cytundebau eiddo deallusol na hawlfraint. Cymerir gofal i geisio sicrhau nad yw eiddo deallusol, gan gynnwys eiddo deallusol y dysgwyr, yn cael ei ddefnyddio i hyfforddi modelau AI cynhyrchiol heb ganiatâd priodol.**
* **Rhaid i’r staff roi gwybod i’r timau mewnol perthnasol ar unwaith am unrhyw achosion o gamddefnyddio AI cynhyrchiol, torri rheolau data neu allbynnau amhriodol.**
* Bydd yr ysgol yn cadw cofnod o’r holl adnoddau sy’n cael eu defnyddio, eu diben a’u risgiau posibl. (Mae matricsau asesu risgiau ynghlwm fel atodiad)
* Rydym yn ymwybodol o’r risg bosibl o ragfarn a gwahaniaethu yn yr allbynnau gan adnoddau deallusrwydd artiffisial ac rydym wedi sefydlu ymyraethau a phrotocolau i ddelio ag unrhyw faterion a allai godi. Pan fyddwn yn caffael ac yn gweithredu systemau AI cynhyrchiol, byddwn yn dilyn gofal a diwydrwydd dyladwy i flaenoriaethu tegwch a diogelwch.
* *Bydd yr ysgol yn helpu rhieni a gofalwyr i ddeall sut caiff AI cynhyrchiol ei ddefnyddio yn yr ysgol (gallai hyn fod drwy’r “Canllaw Deallusrwydd Artiffisial yn ein Hysgol”)*
* *Os bydd staff yn defnyddio adnoddau AI cynhyrchiol i’w helpu yn eu hymarfer dysgu ac addysgu, gwneir hyn mewn ffordd bwrpasol, ystyriol, gyda ffocws clir ar sicrhau effaith a dealltwriaeth a lliniaru risgiau.*
* *Bydd staff yn sicrhau bod dogfennau negeseuon e-bost, cyflwyniadau ac allbynnau eraill dan ddylanwad deallusrwydd artiffisial yn cynnwys labeli neu nodiadau clir sy'n nodi y cafwyd cymorth deallusrwydd artiffisial i’w cynhyrchu.*
* *Bydd staff yn sicrhau bod yr holl gynnwys a gynhyrchir gan ddeallusrwydd artiffisial yn cael ei wirio a’i adolygu cyn cael ei rannu neu ei gyhoeddi er mwyn gwneud yn siŵr ei fod yn gywir.*
* Bydd defnyddio adnoddau AI cynhyrchiol mewn ffordd amhriodol, gan gynnwys torri safonau diogelu data, camddefnyddio gwybodaeth sensitif, neu fethu â glynu wrth y cytundeb hwn, yn arwain at gamau disgyblu fel y diffinnir yn y Polisi Disgyblu Staff.

Cyfrifoldebau

### Penaethiaid ac Uwch Arweinwyr

### Mae Penaethiaid ac Uwch Arweinwyr yn gyfrifol am greu cynlluniau strategol ar gyfer sut bydd AI cynhyrchiol yn cael ei ddefnyddio yn yr ysgol, gan sefydlu polisïau a gweithdrefnau deallusrwydd artiffisial a sicrhau bod yr holl staff yn cael yr hyfforddiant perthnasol a’u bod yn eu deall.

### Person Diogelu Dynodedig / Arweinydd Diogelwch Ar-lein

Mae ein Person Diogelu Dynodedig / Arweinydd Diogelwch Ar-lein yn gyfrifol am ddiogelwch ar-lein yn yr ysgol. Disgwylir iddynt fod â gwybodaeth am AI cynhyrchiol a’i oblygiadau diogelu a gwybodaeth ymarferol fanwl am y canllawiau allweddol. Rydym yn sicrhau eu bod yn cael hyfforddiant arbenigol priodol, sy’n gymesur â’u rôl a bod hyfforddiant parhaus yn cael ei roi i holl staff yr ysgol.

### Swyddog Diogelu Data

Bydd y Swyddog Diogelu Data yn gyfrifol am roi cyngor ac arweiniad ar rwymedigaethau diogelu data o safbwynt defnyddio AI cynhyrchiol, gan gynnwys unrhyw Asesiadau o’r Effaith ar Ddiogelu Data a gaiff eu cynnal wrth ystyried defnyddio adnoddau a gwasanaethau digidol a allai ddefnyddio data personol. Lle bo posibilrwydd y gallai data personol gael ei ddefnyddio, neu ei ddefnyddio'n anfwriadol, bydd yr ysgol yn sicrhau bod hawliau gwrthrychau data yn cael eu cynnal. Yn yr achosion hyn, darperir hysbysiadau preifatrwydd.

### Staff Technegol

Staff Technegol / Arweinwyr TG sy’n gyfrifol am roi arweiniad a chymorth technegol, yn benodol o safbwynt seiberddiogelwch ac effeithiolrwydd systemau hidlo a monitro. (Rhaid i ysgolion sydd â chontractau allanol ar gyfer cymorth technegol sicrhau bod eu Partner Cymorth Technoleg Addysg yn ymwybodol o ofynion yr ysgol ynghylch AI cynhyrchiol a chydymffurfio â pholisïau ysgolion. Dylai’r ysgolion hyn hefyd archwilio’r gwasanaethau hyn i sicrhau eu bod yn cydymffurfio)

### Staff

Mae’n gyfrifoldeb i’r holl staff ddarllen a deall y polisi hwn a’r Cytundebau Defnydd Derbyniol cysylltiedig. Rhaid i’r holl staff roi gwybod am unrhyw ddigwyddiadau neu ddigwyddiadau amheus sy’n ymwneud â defnyddio AI cynhyrchiol, yn unol â pholisi’r ysgol. Bydd yr holl staff yn herio unrhyw ymddygiad amhriodol. Mae gan y staff ddyletswydd i sicrhau’r canlynol:

* bod amgylchedd yr ysgol yn ddiogel
* bod yr holl ddata/gwybodaeth bersonol, sensitif a chyfrinachol yn ddiogel
* nad ydynt yn gwneud dim a fydd yn peryglu enw da’r ysgol, a bod
* dysgwyr yn deall eu cyfrifoldebau

### Llywodraethwyr

Rydym yn sicrhau bod gan ein corff llywodraethu ddealltwriaeth dda o sut mae AI cynhyrchiol yn cael ei ddefnyddio yng nghyd-destun yr ysgol a beth yw manteision a risgiau ei ddefnyddio. Maent yn cael hyfforddiant a diweddariadau rheolaidd, gan eu galluogi i gefnogi’r ysgol a herio lle bo angen. Gallai hyn gynnwys gwerthuso sut caiff AI cynhyrchiol ei ddefnyddio yn y cwricwlwm, i weinyddu a chyfathrebu, gan sicrhau bod y risgiau sy’n gysylltiedig â'r materion hyn yn cael eu nodi, bod llwybrau adrodd ar gael, a bod y risgiau’n cael eu lliniaru’n effeithiol. (Efallai yr hoffai ysgolion ychwanegu yma unrhyw bwyllgor Llywodraethwyr penodol a fydd yn ysgwyddo’r cyfrifoldeb arweiniol e.e., Pwyllgor Risg ac Archwilio)

### Rhieni/gofalwyr

Rydym yn gweithio’n galed i gynnwys rhieni a gofalwyr drwy wneud y canlynol:

* *cynnal sesiynau rheolaidd yn yr ysgol*
* *rhannu cylchlythyrau*
* *rhannu gwybodaeth ar-lein e.e., gwefan, cyfryngau cymdeithasol*
* *rhannu gwybodaeth am y cwricwlwm*
* Rhestrwch unrhyw ffyrdd eraill o gynnwys rhieni a gofalwyr

Rydym yn rhoi gwybod i’n rhieni a’n gofalwyr sut mae AI cynhyrchiol yn cael ei ddefnyddio yn yr ysgol a chânt arweiniad ar yr arferion da wrth ei ddefnyddio ac ar y risgiau a allai effeithio ar ddysgu neu ddiogelwch eu plentyn o’i gamddefnyddio. Cânt eu hannog i roi gwybod i’r ysgol am unrhyw bryderon a chânt wybod y bydd pob digwyddiad yn cael ei drin yn ofalus ac yn sensitif.

### Grwpiau agored i niwed

Rydym yn cydnabod bod dysgwyr agored i niwed yn fwy tebygol o fod mewn perygl o gamddefnyddio AI cynhyrchiol (wrth iddyn nhw eu hunain ei ddefnyddio neu drwy weithredoedd pobl eraill). Rydym yn sicrhau bod dysgwyr agored i niwed yn cael cynnig cymorth priodol i’w galluogi i fanteisio i’r eithaf ar ddefnyddio AI cynhyrchiol, gan fod yn ymwybodol o’r risgiau posibl.

## Mae plant yn cael eu hystyried yn wrthrychau data agored i niwed ac felly mae unrhyw broses sy’n ymwneud â’u data personol yn debygol o fod yn “risg uchel”. Fel y nodir uchod, rhaid cynnal Asesiad Effaith trylwyr.

Adrodd

Mae ein systemau adrodd yn cael eu hyrwyddo’n dda, yn hawdd i staff, dysgwyr a rhieni/gofalwyr eu deall a’u defnyddio yn hyderus i adrodd am broblemau neu bryderon, gan wybod y bydd y rhain yn cael eu cymryd o ddifrif. Bydd pob adroddiad yn cael sylw yn gyflym ac yn sensitif a bydd y canlyniadau’n cael eu rhannu lle bo hynny’n briodol. Rydym hefyd yn ymateb i adroddiadau dienw, neu i adroddiadau a wneir gan drydydd partïon. Gellir gwneud hyn drwy: (diwygiwch fel bo angen)

* aelod staff enwebedig
* peirianweithiau sefydledig yr ysgol ar gyfer adrodd
* adnodd adrodd ar-lein/all-lein
* llwybrau adrodd dienw/cyfrinachol
* cysylltiadau â mudiadau cenedlaethol neu leol
* *rhestrwch unrhyw systemau eraill yma*

Ymateb i ddigwyddiad neu ddatgeliad

Mae ein hymateb bob amser yn seiliedig ar egwyddorion diogelu cadarn ac mae’n dilyn prosesau disgyblu a diogelu’r ysgol. Mae’n ddigynnwrf, yn ystyriol ac yn briodol ac yn rhoi’r dysgwr yn gyntaf wrth wneud pob penderfyniad.

* Rhaid rhoi gwybod yn brydlon i’r timau mewnol perthnasol am bob digwyddiad sy’n ymwneud â AI cynhyrchiol (gan gynnwys achosion o dorri rheolau data a/neu allbynnau amhriodol). Mae rhoi gwybod ar unwaith yn helpu i liniaru’r risgiau ac yn galluogi’r timau i ymateb yn brydlon.
* Pan fydd yn berthnasol / gofynnol, bydd digwyddiadau’n cael eu hadrodd i asiantaethau allanol e.e., yr Heddlu, awdurdod lleol, Swyddog Diogelu Data, Swyddfa'r Comisiynydd Gwybodaeth. Rhaid rhoi gwybod i Swyddfa'r Comisiynydd Gwybodaeth cyn pen 72 awr ar ôl i'r ysgol ddod yn ymwybodol o unrhyw dramgwyddo.
* Bydd pob digwyddiad sy’n ymwneud â deallusrwydd artiffisial yn cael ei gofnodi drwy gyfrwng systemau cofnodi arferol yr ysgol

Yn achos staff yn camddefnyddio AI cynhyrchiol, os oedd y camddefnydd yn cynnwys data personol a’i fod yn fwriadol/esgeulus, gallai hynny fod yn drosedd o dan Adran 170 Deddf Diogelu Data 2018.

Asesu risg

Mae’n holl bwysig bod ein dull o reoli risg yn ategu ac yn cyd-fynd â’n dull diogelu ehangach.

Mae'r ysgol yn deall, er gwaethaf llawer o fanteision cadarnhaol a geir o ddefnyddio AI cynhyrchiol, y ceir rhai risgiau y bydd angen eu hadnabod a’u rheoli, gan gynnwys:

* Risgiau cyfreithiol, masnachol, diogelwch a moesegol
* Diogelu Data
* Seiberddiogelwch
* Twyll
* Diogelu a lles
* Dyletswydd gofalu

Gellir defnyddio’r matrics enghreifftiol sydd i’w gael ar ddiwedd y templed polisi hwn i werthuso risg yn yr ysgol a gellir ei olygu a’i addasu yn unol â hynny drwy weithdrefnau arferol yr ysgol

Addysg a hyfforddiant

Nod dull addysgol ein hysgol yw ceisio meithrin gwybodaeth a dealltwriaeth o dechnolegau digidol newydd, gan gynnwys AI cynhyrchiol.

Mae'r polisi hwn yn amlinellu ein hymrwymiad i integreiddio AI cynhyrchiol yn effeithiol yn amgylchedd ein hysgol. Byddwn yn defnyddio AI cynhyrchiol yn gyfrifol, yn ddiogel ac yn bwrpasol i helpu gydag amrywiaeth o dasgau fel:

* cynorthwyo gyda rhai swyddogaethau gweinyddol arferol
* helpu i ddarparu profiadau dysgu mwy personol
* helpu i gynllunio gwersi, marcio, rhoi adborth a gwneud adroddiadau
* darparu cyd-destunau i helpu dysgwyr i feithrin sgiliau meddwl beirniadol
* helpu'r gwaith o ddylunio’r cwricwlwm ar lefel yr ysgol a’r asesiadau

Bydd llythrennedd deallusrwydd artiffisial, sy’n cynnwys gallu meddwl yn feirniadol, pwyso a mesur tystiolaeth a gwybodaeth, dilysu ffynonellau a defnyddio creadigrwydd, yn holl bwysig. Mae’r [sgiliau sy’n rhan annatod o’r pedwar diben](https://hwb.gov.wales/cwricwlwm-i-gymru/cynllunio-eich-cwricwlwm/datblygu-gweledigaeth-ar-gyfer-cynllunio-cwricwlwm/##sgiliau-sy'n-hanfodol-i'r-pedwar-diben), y dylid eu datblygu ar draws pob Maes Dysgu a Phrofiad yn y Cwricwlwm i Gymru, yn canolbwyntio ar feithrin yr ymagweddau hyn. Nod ein hysgol yw darparu’r wybodaeth a’r ddealltwriaeth hon lle mae’n briodol ac yn berthnasol yn ein cwricwlwm.

Mae ein dull gweithredu yn cael yr amser mae’n ei haeddu ac mae’n ddilys h.y., yn seiliedig ar faterion cyfredol yn genedlaethol, yn lleol ac o fewn proffil risg ein lleoliad. Mae’n cael ei siapio a’i werthuso gan ddysgwyr ac aelodau eraill o gymuned yr ysgol i sicrhau ei fod yn ddeinamig, yn datblygu ac yn seiliedig ar angen. Rydym yn gwneud hyn drwy:

* *Cysylltu â dysgwyr*
* *Gwerthuso tueddiadau newydd a chanfyddiadau ymchwil yn feirniadol*
* *Gofyn am gyngor gan arbenigwyr technegol a’n Swyddog Diogelu Data.*
* *Arolygon*
* *Grwpiau ffocws*
* *Cysylltu â rhieni*
* *Ymgynghori â staff*
* *Hyfforddi staff*

Wrth i AI cynhyrchiol ddod yn rhan annatod o addysg fodern, mae’n bwysig bod staff yn meithrin y wybodaeth a’r sgiliau i integreiddio adnoddau AI cynhyrchiol yn gyfrifol i brosesau addysgu, dysgu a gweinyddu. Drwy feithrin llythrennedd deallusrwydd artiffisial, fe all staff baratoi dysgwyr yn hyderus ar gyfer dyfodol lle mae deallusrwydd artiffisial yn un o’r prif elfennau sy’n sbarduno datblygiadau arloesol a chyfleoedd.

* Byddwn yn cefnogi’r holl staff ac yn sicrhau eu bod yn gallu cael gafael ar hyfforddiant ar ddefnyddio technolegau newydd ym myd addysg mewn ffordd effeithiol, gyfrifol, cyfreithiol a moesegol.
* Byddwn yn integreiddio risgiau sy’n gysylltiedig â deallusrwydd artiffisial a mesurau diogelu mewn hyfforddiant diogelu blynyddol, gan gyd-fynd â’r canllawiau statudol, gan gynnwys ‘Cadw Dysgwyr yn Ddiogel’.
* Byddwn yn helpu staff i adnabod, asesu a lliniaru’r risgiau sy’n gysylltiedig â thechnolegau AI cynhyrchiol, gan gynnwys materion fel algorithmau rhagfarnllyd, achosion o dramgwyddo preifatrwydd, a chynnwys niweidiol.
* Byddwn yn helpu staff i sicrhau eu bod yn cydymffurfio â GDPR y DU a rheoliadau perthnasol eraill wrth ddefnyddio systemau AI cynhyrchiol.
* Byddwn yn hyrwyddo arferion moesegol wrth ddefnyddio AI cynhyrchiol, gan sicrhau bod y technolegau hyn yn cyfrannu at chwarae teg, tegwch, a chynwysoldeb mewn addysg.
* Byddwn yn grymuso staff i addysgu dysgwyr am sut i ddefnyddio AI cynhyrchiol yn ddiogel ac yn foesegol, gan feithrin diwylliant o ymwybyddiaeth, gwytnwch a phenderfyniadau gwybodus yn yr oes ddigidol.

Defnyddir yr adnoddau canlynol:

* [AI Cynhyrchiol – Canllaw Hwb](https://hwb.gov.wales/cadwn-ddiogel-ar-lein/ai-cynhyrchiol/) - Adnoddau, arweiniad a gwybodaeth ar gyfer ymarferwyr addysg, dysgwyr a theuluoedd ar AI cynhyrchiol.
* [Hwb - Rhannu delweddau noeth a hanner noeth: Ymateb i ddigwyddiadau a diogelu plant a phobl ifanc](https://hwb.gov.wales/cadwn-ddiogel-ar-lein/canllawiau-llywodraeth-cymru/rhannu-delweddau-noeth-a-hanner-noeth-ymateb-i-ddigwyddiadau-a-diogelu-plant-a-phobl-ifanc)
* Deunyddiau Common Sense Education [Llythrennedd AI](https://hwb.gov.wales/repository/resource/fd6226ea-0d86-42ce-b544-0eb0c05d460d/overview) a [dinasyddiaeth ddigidol](https://hwb.gov.wales/repository/resource/5b255275-f1ca-460c-8d4e-acdd441f4477)
* [Cwricwlwm i Gymru - Hwb](https://hwb.gov.wales/cwricwlwm-i-gymru)
* [Sylfeini AI: modiwl hyfforddi ar gyfer ymarferwyr addysg](https://hwb.gov.wales/cadwn-ddiogel-ar-lein/repository/resource/1ffd7be8-fbb4-4ac2-9442-1ff9e25ffdd5/overview)
* [AI Cynhyrchiol – Canllaw Hwb](https://hwb.gov.wales/cadwn-ddiogel-ar-lein/ai-cynhyrchiol/) - Adnoddau, arweiniad a gwybodaeth am AI cynhyrchiol ar gyfer ymarferwyr addysg, dysgwyr a theuluoedd.
* ICO [adnoddau i ysgolion](https://ico.org.uk/for-organisations/uk-gdpr-guidance-and-resources/childrens-information/school-resources/)

Dolenni ychwanegol

* [SWGfL – Deallusrwydd Artiffisial a Diogelwch Ar-lein (Saesneg yn unig)](https://swgfl.org.uk/topics/artificial-intelligence/)
* Understanding AI for school – Tips for School Leaders - ASCL, NAHT, CST, ac eraill

Atodiad C5a Matrics Asesu Risg ar gyfer Ysgolion sy’n Gweithredu Deallusrwydd Artiffisial Cynhyrchiol (AI cynhyrchiol)

### Rhagarweiniad

Bwriedir i’r matrics asesu risg canlynol helpu ysgolion i adnabod, gwerthuso a lliniaru risgiau sy’n gysylltiedig â gweithredu AI cynhyrchiol mewn prosesau addysgol.

Mae'r matrics yn ystyried risgiau posibl ar draws amrywiol feysydd, gan gynnwys diogelu data, ystyriaethau moesegol, a gweithredu cyfannol. Rhoddir pwyslais penodol ar ystyriaethau lles a diogelu, tynnir sylw at risgiau posibl i les dysgwyr ac mae'n cynnig strategaethau i liniaru'r risgiau hyn yn effeithiol. Dylai ysgolion ddiwygio cynnwys y matrics yn ôl yr angen ac ystyried y proffil risg sy'n berthnasol i'w hamgylchiadau eu hunain.

### Matrics Asesu Risg

|  |  |  |  |  |  |
| --- | --- | --- | --- | --- | --- |
| **Maes Risg** | **Disgrifiad o’r Risg** | **Tebygolrwydd (Isel/Canolig/Uchel)** | **Effaith (Isel/Canolig/Uchel)** | **Lefel y Risg (Isel/Canolig/Uchel)** | **Mesurau Lliniaru** |
| **Hyfforddiant AI cynhyrchiol** | Arweiniad neu hyfforddiant annigonol yn effeithio ar allu staff i fabwysiadu, defnyddio a monitro AI cynhyrchiol yn ddiogel ac yn foesegol yn eu hysgol. |  |  |  | Sicrhau bod yr holl staff yn gallu cael hyfforddiant rheolaidd i’w helpu i ddefnyddio AI cynhyrchiol yn ddiogel ac yn foesegol wrth addysgu a dysgu. |
| **Diogelu Data ac Achosion o Dorri Rheolau Preifatrwydd** | Bydd cymhlethdod y dechnoleg a’r contractau yn ei gwneud yn anodd i ysgolion ddeall yn llwyr pa ddefnydd y bydd y darparwr AI cynhyrchiol yn ei wneud o’r data a fewnbynnir (gan gynnwys cyflwyno data personol yn anfwriadol). Mynediad heb awdurdod at ddata sensitif neu wybodaeth bersonol, gan arwain at bryderon diogelu a risg fasnachol.  |  |  |  | Diwydrwydd dyladwy gan gynnwys cyngor gan y Swyddog Diogelu Data cyn llofnodi contract. Gweithredu trefniadau amgryptio cryf, polisïau rheoli data sy’n cydymffurfio â GDPR y DU, a chynnal archwiliadau preifatrwydd rheolaidd. |
| **Seiberfwlio** | Mwy o bosibiliadau bwlio drwy offer cyfathrebu sy’n cael eu cyflwyno drwy ddeallusrwydd artiffisial. |  |  |  | Monitro offer cyfathrebu AI cynhyrchiol, gweithredu peirianweithiau adrodd clir a rhoi cymorth i ddysgwyr. |
| **Gorddibyniaeth ar AI cynhyrchiol** | Mae gorddibyniaeth ar AI cynhyrchiol yn arwain at ddysgwyr yn rhyngweithio llai â’i gilydd. Lleihau annibyniaeth athrawon a phrosesau gwneud penderfyniadau holl bwysig drwy orddefnyddio adnoddau AI cynhyrchiol. |  |  |  | Annog gweithgareddau dysgu cydweithredol a chael cydbwysedd rhwng defnyddio AI cynhyrchiol â chyswllt cymdeithasol. Diffinio ffiniau clir ar gyfer defnyddio AI cynhyrchiol ac adolygu ei effaith ar addysgeg yn rheolaidd. |
| **Dylanwadu Emosiynol** | Systemau AI cynhyrchiol yn effeithio’n anfwriadol ar iechyd meddwl dysgwyr drwy gyfrwng cynnwys detholedig. |  |  |  | Monitro cynnwys a gynhyrchir gan ddeallusrwydd artiffisial, defnyddio gwasanaethau gweithwyr iechyd meddwl proffesiynol, a hyrwyddo llythrennedd yn y cyfryngau. |
| **Cynnwys neu Ymddygiad Amhriodol** | AI cynhyrchiol yn dangos deunyddiau / ymddygiad niweidiol neu anaddas i ddysgwyr  |  |  |  | Cynnal profion trylwyr ar adnoddau AI cynhyrchiol, defnyddio prosesau hidlo a monitro effeithiol a sicrhau bod rhywun yn goruchwylio. |
| **Effeithiau ar Iechyd Meddwl** | Gorddefnyddio adnoddau AI cynhyrchiol yn achosi straen, gorbryder, neu ddibyniaeth ymysg dysgwyr. |  |  |  | Monitro patrymau defnyddio, darparu adnoddau iechyd meddwl, a gosod disgwyliadau o ran defnyddio systemau AI cynhyrchiol. |
| **Rhagfarn a Gwahaniaethu** | Systemau AI cynhyrchiol yn lledaenu rhagfarnau sy’n effeithio ar gynhwysiant neu les dysgwyr. Modelau AI cynhyrchiol yn cynhyrchu canlyniadau gwahaniaethol neu ragfarnllyd. |  |  |  | Archwilio algorithmau AI cynhyrchiol yn rheolaidd am ragfarn a darparu addysg a hyfforddiant llythrennedd yn y cyfryngau sy’n gynhwysol.  |
| **Camddefnyddio deallusrwydd artiffisial** | Dysgwyr yn defnyddio adnoddau AI cynhyrchiol at ddibenion niweidiol, anfoesol neu anghyfreithlon (e.e. dinoethi). |  |  |  | Addysgu dysgwyr sut i ddefnyddio AI cynhyrchiol yn briodol a chyfrifol a sefydlu polisïau defnyddio clir. |
| **Camwybodaeth** | Creu neu ledaenu cynnwys niweidiol neu gamarweiniol sydd wedi’i greu drwy AI cynhyrchiol. |  |  |  | Addysgu staff a dysgwyr i ddilysu’r hyn a gynhyrchir gan ddeallusrwydd artiffisial a sefydlu polisïau clir i gadarnhau dilysrwydd cynnwys. |
| **Bwlch Digidol** | Mynediad anghyfartal at adnoddau AI cynhyrchiol ymysg dysgwyr o grwpiau demograffig amrywiol. |  |  |  | Darparu mynediad teg at adnoddau AI cynhyrchiol a sicrhau bod atebion eraill ar gael. |
| **Ymwybyddiaeth o Foesau Deallusrwydd Artiffisial** | Diffyg ymwybyddiaeth ymhlith staff a dysgwyr am oblygiadau moesegol AI cynhyrchiol. |  |  |  | Darparu hyfforddiant ac addysg ar foeseg AI cynhyrchiol a sut i’w ddefnyddio’n gyfrifol. |
| **Cywirdeb Data** | Systemau AI cynhyrchiol yn cynhyrchu argymhellion anghywir neu gamarweiniol. |  |  |  | Dilysu allbynnau AI cynhyrchiol yn rheolaidd a sicrhau bod pobl yn goruchwylio unrhyw benderfyniadau a wneir. |
| **Cydymffurfiaeth Gyfreithiol** | Methu â chydymffurfio â chyfreithiau sy’n ymwneud â defnyddio AI cynhyrchiol a data dysgwyr. |  |  |  | Deall y gofynion cyfreithiol. Cynnal adolygiadau cyfreithiol a gofyn i arbenigwyr ynghylch rheoliadau sy’n ymwneud â AI cynhyrchiol. |
| **Seiberddiogelwch** | Adnoddau AI cynhyrchiol yn cael eu defnyddio fwyfwy mewn ymosodiadau seiber sy’n targedu data a systemau ysgolion. |  |  |  | Cryfhau protocolau seiberddiogelwch ac addysgu staff a dysgwyr am arferion diogel ar-lein. |

**Diffiniadau o Debygolrwydd ac Effaith**

* **Tebygolrwydd**: Y tebygolrwydd y bydd y risg a nodir yn digwydd.
	+ Isel: Annhebygol o ddigwydd o dan amgylchiadau arferol.
	+ Canolig: Yn bosibl o ddigwydd yn seiliedig ar dueddiadau neu wendidau yn y gorffennol.
	+ Uchel: Yn debygol o ddigwydd heb ymyrraeth.
* **Effaith**: Difrifoldeb yr effaith os yw’r risg yn cael ei gwireddu.
	+ Isel: Effaith fechan iawn gyda chanlyniadau cyfyngedig.
	+ Canolig: Effaith gymedrol sy’n effeithio ar brosesau allweddol.
	+ Uchel: Effaith sylweddol gyda chanlyniadau difrifol.

### Cynllun Gweithredu

Efallai y bydd ysgolion yn dymuno creu cynllun gweithredu yn seiliedig ar ganfyddiadau’r matrics asesu risg. Dylai eich cynllun ystyried dull gweithredu cyn ac ar ôl y digwyddiad er mwyn dangos beth yw effaith arfaethedig y camau y bwriadwch eu cymryd. Gallai’r camau hyn gynnwys (diwygiwch fel y bo’n berthnasol).

1. *Penodi arweinydd diogelu a fydd yn gweithio’n agos â’r Swyddog Diogelu Data i oruchwylio’r gwaith o weithredu AI cynhyrchiol o safbwynt lles dysgwyr a sicrhau bod data personol dysgwyr a staff yn cael ei ddiogelu.*
2. *Rhoi hyfforddiant rheolaidd i staff ar ddiogelwch ar-lein, moeseg deallusrwydd artiffisial, a sut i’w ddefnyddio’n gyfrifol.*
3. *Adolygu arlwy’r cwricwlwm i weld lle gellid cynnwys materion sy’n gysylltiedig â AI cynhyrchiol yn y dysgu mewn rhannau perthnasol a phriodol o’r cwricwlwm.*
4. *Sefydlu mecanweithiau adrodd tryloyw ar gyfer rhoi gwybod am unrhyw bryderon diogelu neu les sy’n gysylltiedig â AI cynhyrchiol, yn ogystal ag unrhyw ddigwyddiadau diogelu data sy’n cynnwys data personol.*
5. *Cydweithio â rhieni a gofalwyr i godi ymwybyddiaeth am y risgiau a'r arferion gorau wrth ddefnyddio AI cynhyrchiol.*
6. *Gwneud adolygiadau blynyddol o adnoddau AI cynhyrchiol a’u heffaith ar les dysgwyr, gan ddiweddaru’r matrics risgiau yn ôl yr angen.*

### Adolygu a Diweddaru

Bydd yr ysgol yn adolygu ac yn diweddaru’r matrics hwn yn flynyddol neu pryd bynnag y bydd technolegau deallusrwydd artiffisial newydd neu heriau diogelu yn codi.

Atodiad C5b Templed: Cytundeb Defnydd Derbyniol o Ddeallusrwydd Artiffisial Cynhyrchiol (AI cynhyrchiol) i Staff a Gwirfoddolwyr

### Polisi'r Ysgol

Mae technolegau newydd, gan gynnwys AI cynhyrchiol, yn cael eu hintegreiddio fwyfwy mewn lleoliadau addysgol ac ym mywydau staff a dysgwyr. Mae gan y technolegau hyn y potensial i wella creadigrwydd, hybu dysgu mwy personol, a gwella effeithlonrwydd gweithredol. Fodd bynnag, drwy ddefnyddio’r rhain, fe geir hefyd risgiau sy’n gofyn am bolisïau ac arferion clir er mwyn sicrhau diogelwch, defnydd moesegol a chydymffurfiaeth gyfreithiol.

Diben y polisi defnydd derbyniol hwn yw sicrhau’r canlynol:

* Mae staff a gwirfoddolwyr yn defnyddio AI cynhyrchiol a thechnolegau newydd yn gyfrifol, gan roi blaenoriaeth i ystyriaethau diogelwch a moesegol.
* Mae systemau'r ysgol a'r defnyddwyr yn cael eu diogelu rhag iddynt gael eu camddefnyddio a rhag iddynt gael niwed yn sgil defnyddio AI cynhyrchiol.
* Mae staff yn deall eu cyfrifoldebau’n llwyr wrth ddefnyddio AI cynhyrchiol a thechnolegau newydd mewn cyd-destunau proffesiynol a phersonol.

### Cytundeb Polisi Defnydd Derbyniol

Rydw i’n deall bod rhaid i mi ddefnyddio AI cynhyrchiol a thechnolegau newydd mewn ffordd gyfrifol, er mwyn lleihau’r risg i ddiogelwch neu breifatrwydd cymuned yr ysgol a’i systemau. Rydw i’n cydnabod potensial y technolegau hyn ar gyfer gwella’r broses ddysgu, a byddaf yn ymdrechu i’w cynnwys mewn ffordd sy’n cyd-fynd â pholisi, ethos a gwerthoedd yr ysgol.

### Er lles fy niogelwch proffesiynol a phersonol:

* Rydw i’n deall y bydd yr ysgol yn fy monitro wrth imi ddefnyddio adnoddau a thechnolegau AI cynhyrchiol.
* Ni fyddaf ond yn defnyddio adnoddau a thechnolegau AI cynhyrchiol at y dibenion a awdurdodir gan yr ysgol y byddaf yn sicrhau fy mod yn cydymffurfio â chyfreithiau diogelu data (e.e. GDPR y DU) wrth ymdrin â data personol.
* Byddaf yn sicrhau y bydd unrhyw wybodaeth sensitif neu wybodaeth sy’n datgelu pwy yw’r staff, y dysgwyr, neu’r rhieni/gofalwyr dan sylw ddim ond yn cael ei chofnodi ar systemau AI cynhyrchiol sydd wedi bod drwy broses Asesiad o'r Effaith ar Ddiogelu Data.
* Byddaf yn rhoi gwybod i’r unigolyn priodol ar unwaith am unrhyw anghysondebau neu ddigwyddiadau sy’n gysylltiedig â AI cynhyrchiol a allai awgrymu camddefnydd, rhagfarn neu niwed.

### Wrth gyfathrebu a gweithredu:

* Byddaf yn parchu hawlfraint, eiddo deallusol a safonau moesegol wrth lwytho cynnwys i fyny i ysgogi allbynnau AI cynhyrchiol.
* Byddaf yn gwerthuso allbynnau systemau AI cynhyrchiol er mwyn osgoi lledaenu camwybodaeth neu gynnwys rhagfarnllyd a byddaf yn sicrhau bod yr holl benderfyniadau a wneir drwy gymorth deallusrwydd artiffisial yn cael eu gwneud gyda goruchwyliaeth briodol gan bobl ac yn unol â GDPR y DU.
* Byddaf yn cyfathrebu’n broffesiynol ac yn gyfrifol wrth ddefnyddio systemau AI cynhyrchiol.
* Byddaf yn sicrhau tryloywder drwy briodoli’r defnydd o AI cynhyrchiol ac yn darparu hysbysiad preifatrwydd os yw data personol wedi cael ei ddefnyddio.

### Pan fyddaf yn addysgu:

* Byddaf yn helpu dysgwyr i ddefnyddio AI cynhyrchiol yn ddiogel, yn foesegol, yn briodol ac yn effeithiol.
* Byddaf yn defnyddio adnoddau AI cynhyrchiol gyda dysgwyr mewn ffyrdd sy’n cynnal ac yn gwella eu preifatrwydd, eu lles a’u hymddiriedaeth.

###  **Wrth ddefnyddio systemau ac adnoddau’r ysgol:**

* Byddaf yn defnyddio systemau AI cynhyrchiol gan gydymffurfio â phrotocolau mynediad a mesurau diogelwch sefydledig.
* Byddaf yn sicrhau bod unrhyw raglenni AI cynhyrchiol a ddefnyddir wrth addysgu neu weinyddu yn cael eu fetio gan y Swyddog Diogelu Data a’u bod yn cydymffurfio â pholisïau’r ysgol.
* Byddaf yn sicrhau nad yw adnoddau AI cynhyrchiol yn cael eu defnyddio i esgus bod yn rhywun arall nac i greu cynnwys twyllodrus neu niweidiol.

### Wrth drin data:

* Byddaf yn sicrhau fy mod yn cydymffurfio â pholisïau diogelu data'r ysgol wrth ddefnyddio AI cynhyrchiol at unrhyw ddiben.
* Byddaf yn sicrhau bod sail gyfreithiol ar gyfer llwytho i fyny gwybodaeth sensitif sy'n gysylltiedig â'r ysgol i systemau AI cynhyrchiol. Caiff hyn ei sefydlu fel rhan o broses yr Asesiad o'r Effaith ar Ddiogelu Data.

**Cyfrifoldeb ac Atebolrwydd:**

* Byddaf yn defnyddio adnoddau AI cynhyrchiol yn gyfrifol i greu cynnwys dilys a buddiol, gan sicrhau bod manylion a llesiant unigolion yn cael eu parchu.
* Rwy’n deall y gallai camddefnyddio AI cynhyrchiol neu dechnolegau newydd arwain at gamau disgyblu, gan gynnwys rhybuddion, atal dros dro, neu gyfeirio at yr awdurdodau priodol.
* Rwy’n cydnabod bod y cytundeb hwn yn berthnasol i’r holl weithgareddau sy’n gysylltiedig â AI cynhyrchiol y tu mewn a'r tu allan i’r adeiladau ysgol sy’n gysylltiedig â’m cyfrifoldebau proffesiynol.

Atodiad C5c

Ffurflen Gais Offer Deallusrwydd Artiffisial Cynhyrchiol (AI cynhyrchiol)

Argymhellir na ddylai ysgolion roi caniatâd i’w staff a’u disgyblion ddefnyddio offer Deallusrwydd Artiffisial, oni bai fod yr offer/adnodd dan sylw wedi ei gymeradwyo gan yr ysgol. Mae'r ffurflen hon yn galluogi staff i ofyn am ganiatâd i ddefnyddio offer sydd wedi bod o ddefnydd iddynt ac sy’n debygol o fodloni meini prawf yr ysgol.

Unigolyn Cyswllt:

Swydd:

Dyddiad y cais:

### Manylion yr Offer/Adnodd AI cynhyrchiol

Enw’r offer/adnodd Deallusrwydd Artiffisial:

Pwrpas defnyddio'r adnodd/offer:

Manteision disgwyliedig:

Peryglon posib:

Ydy'r pwyntiau canlynol wedi eu cydnabod? (cylchwch **DO / NADDO**)

* **Cydymffurfedd â GDPR y Deyrnas Unedig**: Rhaid i’r rhai sy’n defnyddio AI cynhyrchiol gadw at eu cyfrifoldebau diogelu data yn unol â Rheoliad Cyffredinol y DU ar Ddiogelu Data (GDPR y DU).
* **Cytundeb Defnydd Derbyniol**: Rhaid i’r rhai sy’n defnyddio AI cynhyrchiol sicrhau bod y defnydd hwnnw yn cydymffurfio â Chytundeb Defnydd Derbyniol Staff yr ysgol. Mae’n bwysig eu bod yn deall beth yw eu cyfrifoldebau o ran lliniaru'r peryglon sydd ynghlwm â defnyddio’r offer. Caiff y cyfrifoldebau hyn eu hamlinellu yma: [Deallusrwydd artiffisial cynhyrchiol mewn addysg - Hwb](https://hwb.gov.wales/canolfan-cymorth/safonau-digidol-addysg/deallusrwydd-artiffisial-cynhyrchiol-mewn-addysg/%23considerations-for-schools-and-settings-around-generative-ai#considerations-for-schools-and-settings-around-generative-ai)
* **Pwrpas defnyddio AI cynhyrchiol:** Rhaid i ddefnyddwyr gyflwyno achos clir dros ddewis defnyddio offer Deallusrwydd Artiffisial, gan ddangos eu bod yn ei ddefnyddio mewn ffordd effeithiol a moesol.

Ydy’r Pennaeth wedi cymeradwyo? (cylchwch - **DO / NADDO**)

Dyddiad Cymeradwyo:

Cydnabyddiaeth: Mae’r ffurflen hon yn deillio o un y mae Cyngor Pen-y-bont ar Ogwr yn ei defnyddio mewn ysgolion.

SWGfL sy’n berchen ar hawlfraint y templedi polisi hyn. Caniateir i ysgolion/colegau a sefydliadau addysgol eraill ddefnyddio’r templedi polisi yn rhad ac am ddim er mwyn creu ac adolygu polisïau. Dylai unrhyw unigolyn neu sefydliad sy’n dymuno defnyddio’r ddogfen at unrhyw ddiben arall ofyn am ganiatâd SWGfL (onlinesafety@swgfl.org.uk) a chydnabod hynny.

Gwnaed pob ymdrech i sicrhau bod y wybodaeth yn y ddogfen hon yn gywir, ar ddyddiad ei chyhoeddi ym mis Mawrth 2025, Fodd bynnag, ni all SWGfL warantu ei chywirdeb, ac ni all ychwaith dderbyn atebolrwydd mewn perthynas â defnyddio’r deunydd.

© SWGfL 2025